Den tidligere Svankjær efterskole i Thy var på tvangsauktion i sommeren 2017. Men den store ejendom er igen på auktion.

To tvangsauktioner inden for et år er virkeligheden for Svankjær efterskole i Thy. Efterskolen på mere end 4000 kvadratmeter blev solgt på en tvangsauktion i sommeren 2017, men ejendommen er endnu en gang på auktion - denne gang en misligholdelsesauktion. Den nye auktion er en realitet, da køberne af Efterskolen ikke har betalt kreditorerne som aftalt. Derfor har Realkredit Danmark, der er panthaver i bygningerne bedt om en misligholdelsesauktion. - Der er flere interesserede i ejendommen, så vi har store forventninger til at finde en løsning på det, siger Esben Bjerregård, Trolles Advokatfirma, der er panthavers advokat. Den tidligere efterskole består af 13 bygninger, der bland andet indeholder en værelsesfløj med 120 sovepladser, et industrikøkken og en idrætshal. Du kan blive indehaver af den tidligere efterskole på en auktion den 8. maj klokken 11.